महिला कर्मचारियों का तकनीकी कौशल और हौसला देखकर दानापुर डीआरएम रंजन प्रकाश ठाकुर ने कहा कि सवारी गाड़ी चलाना आसान होता है, लेकिन मालगाड़ी को चलाने में कई तरह की दिक्कतें आती हैं। उन्होंने कहा, ‘जहां तक मालगाड़ी चलाने की बात है तो महिलाओं के लिए यह सिर्फ एक शुरुआत है। हालांकि इन महिला कर्मचारियों को आने वाले समय में छोटी दूरी की सवारी गाड़ियों की भी जिम्मेदारी दी जाएगी। उन्हें सिर्फ दिन में ट्रेन चलाने को मिलेगा।’ डीआरएम ने बताया कि इन महिलाओं को रेलवे ने सुरक्षाकर्मी भी दिए ताकि उन्हें किसी भी प्रकार की दिक्कत न हो। डीआरएम ने कहा कि पूर्व मध्य रेलवे के दानापुर डिविजन के पास ऐसी प्रशिक्षित महिला लोको पायलट हैं जो यह जिम्मेदारी अच्छे से निभा सकती हैं।